2.
Mətnin (səh. 60) məzmunu ilə tanış olub aşağıdakı tapşırıqları icra edin.

- Məzmunu “Təbəssüm” mətninin məzmunu ilə əlaqələndirin.
- Say bildirən sözlərdən sonra şəkilçi necə yazılmalıdır?
- Hansı saydan sonra şəkilçi yazılmır? Niyə?
- Mötərizədə verilmiş sözlərdən uyğun olanını seçib işlədin.
- Altından xətt çəkilmiş cümlədə sayəsində sözünü çıxarıb cümləni
  düzgün yazın.
- Fərqləndirilmiş cümlədə hansı söz səhv yazılmışdır? Səhvi düzəldin.

Oktyabrın 3 Dünya Təbəssüm Günü kimi qeyd olunur. Bu günü qeyd etməyi XX əsrdə ABŞ rəssamı Harvi Bell təklif edib. Deyə bilmərik ki, o, xüsusi istedada malik bir rəssam olub. Heç özü də belə düşünməyib. Sadəcə, (sevdiyi, bəyəndiyi) işlə məşğul olub. Lakin bir gün aldığı sifariş sayəsində tezliklə məşhur və tanınmış adama çevrilib.

...İki sığorta şirkətinin birləşməsi (prosesində, nəticəsində) çoxlu çətinliklər üzə çıxır. Yaranan vəziyyət əməkdaşlara pis təsir edir, onlar bədbin, əsəbi və dalğın görünürlər. Onların bu halı müştərilərə də sirayət edir. Onda şirkətin rəhbərliyi qərara gəlir ki, parlaq və fərqli bir simvoldan vizit kartı kimi istifadə olunsa, vəziyyət düzələr. Bu məqsədlə rəssam Bellə müraciət edirlər. O da təbəssümü qulaqlarına qədər uzanan şən və dəyirmi sifət çəkir. Şirkətin əməkdaşları rəssamın eskizi əsasında hazırlanan nişanları taxanda əhvali-ruhiyyələri yüksəlir: onlar da, yaxalarında gəzdirdikləri smaylik də müştəriləri təbəssümlə qarşılayır.

Möcüzə baş verir: şirkətin işləri yağ kimi getməyə başlayır.

Tezliklə smayliklər təsvir üçün münasib olan hər yerdə, o cümlədən geyimdə, qab-qacaqda görünməyə başlayır. Bellin təsvir etdiyi tünd sarı rəngli məzəli sifət bütün dünyanı fəth edir.

İdeyasının uğur qazanmasından ruhlanan rəssam hər il oktyabr ayının ilk cümə gününü Dünya Təbəssüm Günü kimi qeyd etməyi təklif edir. Həmin gün ilk dəfə 1999 ildə qeyd olunur. Təbəssüm gününün şüarını da rəssam özü düşünüb tapıb: “Xeyirxah iş gör. Heç olmazsa, bircə təbəssümün yaranmasına kömək et”.

AZƏRTAC https://azertag.az/xeber