Mən səndən kiçik bir sevinc istədim,
Sən mənə bəxş etdin bütöv səadət,
Mən səndən bir parça bürünc istədim,
Sən mənə bəxş etdin xəzinə, dövlət.
Mən səndən istədim açıq bir alın,
Sən mənə bəxş etdin əzəmət, vüqar,
Mən də başıaçıq, ayağıyalın
Yolunda can qoysam, yenə az olar.
Bəlkə, buna görə əzəmətlisən -
Nəyin var vermisən əsirgəmədən!
Sən bir ana kimi səxavətlisən,
Anam Azərbaycan, Vətən, can Vətən!
Əliağa Kürçaylı
Şeirdə ifadə olunan fikirlərə münasibət bildirin.
İl ərzində öyrəndiklərinizi tətbiq etməklə mətn üzərində iş aparmaq üçün
sualları özünüz tərtib edin.
İlk növbədə, Mən bu Vətən üçün nə edirəm? sualı daim düşüncələrinizə
hakim kəsilsin.

Bizim hamımızın bir Vətəni var - bu, Azərbaycan dövlətidir.

Azərbaycanlı hər yerdə yaşaya bilər, ancaq azərbaycanlılığını, öz
dilini, dinini, milli ənənələrini unutmamalıdır. Onun qəlbi daim doğma
Azərbaycanla bir vurmalıdır.

Təhsil ocaqlarında gənclərimizi xalqımızın mənəvi dəyərləri əsa-
sında tərbiyələndirmək, mənəvi cəhətdən sağlam və saf insanlar tər-
biyə etmək məsələsi mühüm yer tutmalıdır.

Heydər Əliyev,
Ümummilli lider