CƏBRAYIL DÖVLƏTZADƏ

O, Vətən müharibəsində cəmi 1 gün iştirak etdi. Lakin elə bir hadisəyə imza atdı ki, adı bütün Azərbaycanın yaddaşında əbədiləşdi. Bu, 19 yaşında düşmən generalını və polkovniklərini əlləri ilə boğan Cəbrayıl Dövlətzadədir.

O, 2001-ci ildə Sumqayıtda anadan olub. Rəsm çəkib, musiqi bəstələyib, 9 il cüdo ilə məşğul olub. Hətta idman sahəsində mükafatlara layiq görülmüşdür.

Cəbrayıl Dövlətzadə 2019-cu ilin oktyabr ayından Cəlilabadda sərhəd qoşunlarında xidmət edirdi. General Polad Həşimovun şəhid olması 19 yaşlı əsgəri olduqca məyus edir, onun qisasını almağa söz verir.

Azərbaycan ordusunun əsgəri olan Cəbrayıl Dövlətzadə 2020-ci il sentyabrın 27-də Azərbaycan Silahlı Qüvvələri tərəfindən Ermənistan işğalı altında olan ərazilərin azad edilməsi və Azərbaycanın ərazi bütövlüyünün bərpa olunması üçün başlanan Vətən müharibəsi zamanı Murovdağ istiqamətində gedən döyüşlərdə xüsusi təyinatlıların tərkibində döyüşüb.

Murovdağda düşmən mövqelərinin və xüsusi postlarının ələ keçirilməsi planı həyata keçirilirdi. Əməliyyatda 11 zabitlə yanaşı, 19 yaşlı Cəbrayıl da iştirak edir.

Döyüş yoldaşlarının dediyinə görə, Cəbrayıl həmin əməliyyata tək girib və 11-ə yaxın düşmən hərbçisi öldürüb.

Cəbrayıl əməliyyat zamanı yaralanıb. Lakin yoldaşları onu hadisə yerindən çıxaranda o özündə əli ilə “əla” işarəsi də göstərməyə güc tapıb. Yəqin ki, bu işarə onun istədiyini həyata keçirdiyindən irəli gəlirdi.

O, İkinci Fəxri xiyabanda, mərhum general Polad Həşimovun yanında dəfn olunmuşdur.

Azərbaycanın ərazi bütövlüyünün bərpa edilməsi uğrunda döyüş əməliyyatlarına qatılan və hərbi hissə qarşısında qoyulmuş tapşırıqların icrası zamanı vəzifə borcunu şərəflə yerinə yetirdiyi üçün Azərbaycan Respublikasının Prezidenti İlham Əliyevin müvafiq sərəncamlarına əsasən Cəbrayıl Dövlətzadə ölümündən sonra “Vətən uğrunda” medalı, “Azərbaycan Bayrağı” ordeni, “Kəlbəcərin azad olunmasına görə” medalı ilə təltif edilmişdir.